《渡黄宿徐州堤上》
清代·舒焘

青山无数争来前，黄河春水流涓涓。三年燕赵饱尘土，眼明喜见江南天。

高楼倚空殊岝崿，苏子风流浑如昨。滔滔浊水来昆仑，千古何人见消落。

层城华居十万家，春来飞遍桃李花。通衢南北集行旅，夕阳烟火纷周遮。

长堤去水不盈丈，峨峨倒压重城上。可怜性命轻蜉蝣，忍使儿童狎波浪。

朝廷恩大多灵威，岁发帑藏防堤围。黄金百万亦虚掷，居民苦瘠蛟龙肥。

间关一夕河堤宿，隔岸疏镫出茅屋。夜半风声若海潮，顿使危心生远目。

君不见桃源口决十丈余，万姓飘荡都为鱼。儒生叹息空道路，归来还读《河渠书》。

作者简介：湖南溆浦人，字伯鲁。诸生。官户部郎中。梅曾亮弟子，工诗文。有《绿绮轩文钞》等。